贈捉殺官馬謹
作者：李若水
朝代：宋

paragraphs: 伏波將種材無敵，高談指日期凌烟。
團花戰袍隨萬乘，胡爲落此荒塞邊。
憲臺郎中忠報國，徑奏姓名丹扆前。
聞道偷兒敢恣睢，怒髯森森張兩肩。
三石强弓如屈肘，丈五長戈如弄鞭。
指揮健兒誓死戰，酒酣一呼聲動天。
霸陵醉尉苦短弱，大似燕雀逐鷹鸇。
何當遇賊拭塵眼，看爾躍馬殘賊咽。